ORDE do 27 de xaneiro de 2005 pola que se clasifica como mixta a Fundación Bibosi.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 09/02/2005

Visto o expediente de clasificación da Fundación Bibosi, con domicilio en Ourense.
Supostos de feito.
1. A fundación formulou solicitude de clasificación para os efectos da súa inscrición no Rexistro de Fundacións de Interese Galego.
2. A Fundación Bibosi foi constituída en escritura pública outorgada en Ourense o vinte e nove de outubro de dous mil catro, ante o notario Carlos Martínez Sebastián, co número mil seiscentos setenta do seu protocolo, por Manuel Cabano Feijoo e Esperanza Galán Díaz que actúan no seu propio nome
e dereito. Esta escritura foi emendada por outra outorgada ante o mesmo notario con data dezasete de xaneiro de dous mil cinco, co número trinta e seis do seu protocolo.
3. O obxecto da fundación, segundo establece o artigo seis dos estatutos, é conseguir unha vida máis digna para as persoas con necesidades, preferentemente en países en desenvolvemento, mediante o esforzo común e a solidariedade concretados, entre outras actividades, en proxecto de desenvolvemento, accións de sensibilización e educación para o desenvolvemento e fomento do comercio xusto.
Para tal efecto, a fundación fomentará a cooperación ao desenvolvemento con fins de asistencia e inclusión social, cívicos, educativos, culturais, de fortalecemento institucional, de promoción social, sanitaria, de atención ás persoas e comunidades en risco de exclusión por razóns físicas, económicas ou culturais, de fomento da economía social ou calquera outro adecuado ao cumprimento do obxecto fundacional, actuando fundamentalmente con comunidades e persoas físicas e xurídicas de países en desenvolvemento.
4. O padroado da fundación estará integrado por Manuel Cabano Feijoo como presidente, Esperanza Galán Díaz como secretaria e por David Cabano Galán, Raquel Cabano Galán e Esther Cabano Galán, como vogais.
5. A comisión integrada polos secretarios xerais de todas as consellerías elévalle ao conselleiro da Presidencia, Relacións Institucionais e Administración Pública proposta de clasificación como mixta da Fundación Bibosi, dado o seu obxecto e finalidade, polo que, véndose cumpridos os requisitos exixidos na Lei 7/1983, do 22 de xuño, e na Lei 11/1991, do 8 de novembro, de reforma da lei anterior, de réxime das fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como mixta e a súa adscrición á Consellería da Presidencia, Relacións Institucionais e Administración Pública.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, correspóndelle a esta consellería a clasificación da fundación e a adscrición á consellería correspondente, quen exercerá plenamente o protectorado sobre ela.
3. Á vista do que antecede, pódense considerar cumpridas al finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día 26 de xaneiro de 2005.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 7/1983, do 22 de xuño, e na Lei 11/1991, do 8 de novembro, de reforma da anterior, de réxime das fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar como mixta a Fundación Bibosi adscribíndoa á Consellería da Presidencia, Relacións Institucionais e Administración Pública, que exercerá plenamente o protectorado sobre ela.
Santiago de Compostela, 27 de xaneiro de 2005.
Jaime Pita Varela
Conselleiro da Presidencia, Relacións Institucionais
e Administración Pública